יעקב פרלוב (ארצות הברית)

הרב יעקב פרלוב (כ"א בחשוון ה'תרצ"א, 1930 – י"ג בניסן ה'תש"ף, 7 באפריל 2020) היה האדמו"ר מנובומינסק וראש ישיבה. כיהן כנשיא אגודת ישראל באמריקה (אנ') ויושב ראש מועצת גדולי התורה שלה. נולד בארצות הברית לביילה רחמה בת האדמו"ר רבי יצחק זליג מורגנשטרן מקוצק-סוקולוב ולרב נחום מרדכי פרלוב, האדמו"ר מנובומינסק-ניו יורק. נקרא על שם סב אביו רבי יעקב פרלוב (תר"ז, 1847 – תרס"ב, 1902) מייסד חסידות נובומינסק. למד בישיבת רבי חיים ברלין והיה תלמידו הקרוב של הרב יצחק הוטנר. במקביל השלים לימודים כלליים בברוקלין קולג'. נישא ליהודית בתם של האדמו"ר רבי אברהם אייכנשטיין מזידיטשוב-שיקגו ורעייתו שארצא, בתו של רבי פנחס שלום רוטנברג מקוסון. לאחר נישואיו למד בכולל גור אריה (אנ'), בית המדרש גבוה דלייקווד. לאחר מכן החל ללמד בישיבת בית המדרש לתורה ("Hebrew Theological College" (אנ')) בסקוקי, אילינוי. בראשית שנות ה-70 של המאה ה-20 התמנה בידי הרב שמעון שוואב כראש ישיבה בישיבת "ישורון" בוושינגטון הייטס, מנהטן, ישיבה של קהל עדת ישורון, בראשה עמד 11 שנים. לאחר פטירת אביו ב-1976 החל לכהן באדמו"רות במקומו, הוא הקים בית כנסת כמרכז לחסידות נובומינסק, וישיבה בשם "קול יהודה" בבורו פארק שבברוקלין, ניו יורק. בהדרגה עזב את תפקידיו בישיבת הרב ברויאר ולימים התפטר והתמקד בעבודתו בישיבתו. הרב פרלוב היה נשיא אגודת ישראל באמריקה ועמד בראש מועצת גדולי התורה של האגודה בארצות הברית. חיבר את הספר "עדת יעקב" (ירושלים תשמ"ב-תשס"ח) על הש"ס. אשתו יהודית נפטרה בתשנ"ח (1998). הוא נישא בשנית, לאחותה, עטיל מרים. נפטר בי"ג בניסן ה'תש"ף (אפריל 2020) ממגפת הקורונה. לפי צוואתו, ממלאים שני בניו את מקומו בשווה: רבי יהושע השיל בבורו פארק, ורבי אלטר ישראל שמעון בלייקווד. ביוני 1999, שנה אחרי שהתמנה לתפקידו כיו"ר אגודת ישראל באמריקה, כתב בביטאון אגו"י The Jewish Observer טור אודות מצע פיטסבורג השני של האיחוד ליהדות רפורמית, בו הוכרז על חתירה לשמירת מצוות רחבה יותר. לאחר שציין כי גיוריהם והכרתם ביהדות העוברת דרך האב פסולים, כתב: "הזהו קולו של מעוז הכפירה? לא, זהו קולם של יהודים התועים במדבר... אנו המאמינים נטעה בפירוש רצון ההשגחה אם נתייחס לכך בציניות... הדבר עשוי להוביל לתשובה. המצע הוא אמנם רק התחלה, אבל התחלה היסטורית." המאמר עורר תגובות שליליות בקהילה האורתודוקסית, אך הרב לא חזר בו. אדם פרזיגר ראה בכך עדות לביטחונה הגובר של האורתודוקסיה האמריקנית ולכך שחדלה לראות בזרם האחר איום. במאי 2014 הצהיר ש"לרפורמים ולקונסרבטיבים אין עתיד, כמעט ואין להם הווה" בנאום בכינוס רשמי של אגו"י בו נכחו גם ראש העיר ניו יורק ביל דה בלאזיו ופוליטיקאים נוספים. את המסר העיקרי כיוון נגד "האורתודוקסיה הפתוחה", אותה גינה כתנועת הכפירה החדשה של העידן, וקרא לזרם המרכזי של האורתודוקסיה המודרנית לחבור לחרדים במלחמה בה. הרב פרלוב הרבה לדבר נגד נורמות של העלמת מס ואי ציות לחוק בקרב הקהילה החרדית בארצות הברית. מדיה וקבצים בנושא יעקב פרלוב בוויקישיתוף התגית "האדמור מנובומינסק" באתר JDN נכדת יו"ר ה'מועצת' האמריקנית - התחתנה בארץ • צפו, באתר בחדרי חרדים חיים לב, ארה"ב: הרב החרדי נגד 'מסמיך הרבניות', באתר ערוץ 7, 29 במאי 2014 חיים לב, האדמו"ר: עולים להר הבית? חשש לשפיכות דמים, באתר ערוץ 7, 17 בנובמבר 2014 משא האדמו"ר מנובומינסק לרגל יום השנה הראשון לטבח בבית הכנסת קהילת בני תורה (וידאו, אודיו ותמונות) בן דודי האדמו"ר מנובומינסק - הספד מאת פרופ' סוזנה השל. פורסם בTabletmag ב-12 במאי 2020. יעקב בן נחום מרדכי פרלוב (1930-2020), דף שער בספרייה הלאומית כתביו עדת יעקב - א, ירושלים תשמ"ב, באתר אוצר החכמה עדת יעקב - ב, ירושלים תשס"ג, באתר אוצר החכמה עדת יעקב - ג, ירושלים תשס"ח, באתר אוצר החכמה על ספר "הגאון", בתוך: ישורון, כרך י, ירושלים-ניו יורק, אדר תשס"ב. עמ' תתלא-תתמב, באתר היברובוקס יהדות ארצות הברית אבלה: הרבי מנובומינסק זצ”ל, יו”ר אגו”י – נפטר בגיל 89, באתר חרדים10, ‏2020-04-07 Adam S. Ferziger, Beyond Sectarianism: The Realignment of American Orthodox Judaism, Wayne State University 2015. עמ' 135-136. Orthodox Rabbi Stuns Agudath Gala With 'Heresy' Attack on Open Orthodoxy, הפורוורד, 28 במאי 2014; נאום אדמו"ר מנובומינסק בכינוס אגודת ישראל ה-92, סרטון באתר יוטיוב.